  Туспуктэм: Удмуртиысь тӧролэн но кивалтэтлэн пресс-службазы Майя Бывальцева 27-тӥ толсуре Удмуртиын Спасательлэсь нуналзэ пусъён улсын 40-лэсь трос данъетъёс сётӥзы. Оглом сӥё-дано ужрадэ 500 пала адями пыриськиз. Со сярысь элькун тӧролэн но кивалтэтлэн пресс-службазы ивортӥз. « Тӥ котьку но азьпал радын. Отын, кытын вӧсь, кытын кышкыт, кытын пӧсь. Элькунамы улӥсьёс ваньзы тодо, тӥлед оскыны луэ шуыса. Туэ асьмелэн тылпуос ласянь секыт югдур вал. Кӧс гужем. Тӥ ваньды ӵош тылпуосысь 123 адямиез утиды, со пӧлын 18 пиналъёс, озьы ик 680 миллион манетлэсь трослы ваньбурез. Ву вылын 18 адями утемын вал. Со спасательёслэн бадӟым командазылэн но ужез радъясь ёзэсъёслэн вормонзы » Ярослав Семёнов, Удмуртиысь кивалтэтлэн тӧроез Шимучыръёсты алон но бервылзэс утялтон ужын ӟеч ужамзы понна Удмуртиысь но Ижкарысь поисково-спасательной ёзэсысь ӧнерчиосты, тылпу кысӥсьёсты данъетъёсын пусйизы. Нош артистъёс усто концерт кузьмазы. Тодэ вайытом, Россиысь МЧС-лэн Удмуртиысь управлениезлэн ёзэтъёсыз тылпу кысон но нимысьтыз техникалэсь усьтонъёссэ басьтӥзы. Тегъёс: Удмуртия спасательёс праздникъёс данъетъёс  